Up-330/00
Datum: 2001-01-30T00:00:00.000+01:00
ecli: ECLI:SI:USRS:2001:Up.330.00
vrsta: posamični akt
zadeva: ustavna pritožba
objavljeno: Neobjavljeno | 30.01.2001
dokument: US20622
akt: Ustavna pritožba A. A. - A. zoper sklepa Okrajnega sodišča v Postojni št. N 309/95 z dne 30. 5. 1995 in št. N 309/95 z dne 20. 6. 2000 ter zoper sklep Temeljnega sodišča v Kopru, Enote v Postojni, št. P 200/93 z dne 21. 10. 1994
resitev: zavrženje
izrek: Ustavna pritožba A. A. - A. zoper sklepa Okrajnega sodišča v Postojni št. N 309/95 z dne 30. 5. 1995 in št. N 309/95 z dne 20. 6. 2000 ter zoper sklep Temeljnega sodišča v Kopru, Enote v Postojni, št. P 200/93 z dne 21. 10. 1994 se zavrže.
stavek: Ker pritožnica ustavne pritožbe iz neopravičenih razlogov v določenem roku ni ustrezno dopolnila, jo je treba zavreči.
odlocitev: sklep
geslo: Nepopolna vloga in njena nedopolnitev v določenem roku.
podlaga: Zakon o Ustavnem sodišču (ZUstS), 4. al. 1. odst. 55. čl.
datum_vloge: 2000-09-17T22:00:00.000Z
datum_odlocitve: 2001-01-29T23:00:00.000Z

# Up-330/00

30. 1. 2001

# S K L E P

Ustavno sodišče je v postopku za preizkus ustavne pritožbe A. A. - A. iz Ž. na seji senata dne 30. januarja 2001

s k l e n i l o :

Ustavna pritožba A. A. - A. zoper sklepa Okrajnega sodišča v Postojni št. N 309/95 z dne 30. 5. 1995 in št. N 309/95 z dne 20. 6. 2000 ter zoper sklep Temeljnega sodišča v Kopru, Enote v Postojni, št. P 200/93 z dne 21. 10. 1994 se zavrže.

## O b r a z l o ž i t e v

Ustavna pritožba, ki jo je pritožnica vložila dne 16. 9. 2000, je bila pomanjkljiva tako, da je Ustavno sodišče ni moglo preizkusiti. Iz vloge namreč ni bilo razvidno niti, zoper katerega od posamičnih aktov, ki jih omenja, vlaga ustavno pritožbo. Ustavno sodišče jo je zato pozvalo, naj ustavno pritožbo dopolni v skladu z določbami Zakona o Ustavnem sodišču (Uradni list RS, št. 15/94 - v nadaljevanju ZUstS) in jo opozorilo na posledice, če vloge ne bi dopolnila.

Pritožnica je na poziv odgovorila z dvema dopisoma. V enem navaja, da je izpodbijani akt "št. N 309/95", ki naj bi ga izdalo Okrajno sodišče v Postojni. Priložila je sklep Okrajnega sodišča v Postojni z dne 30. 5. 1995, s katerim je bila predlagateljici B. B. vrnjena vloga v dopolnitev, in nečitljivo kopijo sklepa Okrajnega sodišča v Postojni z dne 20. 6. 2000, ki se nanaša na zavrženje revizije. V zvezi z navedenima sklepoma pritožnica ni izkazala ne izčrpanosti pravnih sredstev ne okoliščin o pravočasnosti ustavne pritožbe. Prav tako ni navedla, katere ustavne pravice in temeljne svoboščine naj bi ji bile kršene.

V drugem dopisu navaja, da je izpodbijani akt "št. P 200/93", ki naj bi ga bilo izdalo Okrajno sodišče v Postojni. Priložila je sklep Temeljnega sodišča v Kopru, Enote v Postojni, z dne 21. 10. 1994, s katerim je bilo ugotovljeno, da je tožba umaknjena in da se šteje, kakor da sploh ni bila vložena. Tudi v zvezi s tem sklepom pritožnica ni navedla ničesar o izčrpanosti pravnih sredstev in o pravočasnosti ustavne pritožbe. Priložila je le tri dopise Višjega sodišča v Kopru in en dopis Višjega sodišča v Ljubljani, s katerimi navedena sodišča odstopajo pritožničine pritožbe Okrajnemu sodišču v Postojni.

Ker pritožnica ustavne pritožbe v določenem roku ni ustrezno dopolnila, jo je Ustavno sodišče zavrglo.

Senat Ustavnega sodišča je sprejel ta sklep na podlagi četrte alinee prvega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.

dr. Lojze Ude